Το ρολό κιμά των παιδικών χρόνων του Χριστόφορου Πέσκια
Αυτό είναι το ρολό κιμά που έφτιαχνε η μαμά του Χριστόφορου Πέσκια όταν ήταν πιτσιρικάς στην Κύπρο. Ο σεφ μάς δίνει τη συνταγή και μοιράζεται τα μυστικά της μαμαδίστικης γεύσης του.
1 κιλό μοσχαρίσιος κιμάς (ή χοιρινός, αν θέλουμε η συνταγή να είναι πιο... κυπριακή), 50 ml ελαιόλαδο + 70 ml επιπλέον, 2 μεγάλες φέτες ψωμί (προζυμένιο) χωρίς την κόρα, μουλιασμένες σε κόκκινο κρασί, 1 αυγό, κατά προτίμηση βιολογικό, 2 μικρά ξερά κρεμμύδια, τριμμένα, τα φύλλα και τα τρυφερά κοτσάνια από 1/2 ματσάκι μαϊντανό, ψιλοκομμένα, 1 κονσέρβα ντοματάκια κονκασέ, 1 σκελίδα σκόρδο, λιωμένη, 2 κουτ. σούπας καλό κρασόξιδο, αλάτι, πιπέρι φρεσκοτριμμένο
Για να φτιάξουμε το ρολό, αρχικά προθερμαίνουμε τον φούρνο στους 190° C.Στη συνέχεια, τρίβουμε το ψωμί με τα χέρια μας μέσα σε ένα μεγάλο μπολ, χωρίς να το στύψουμε. Προσθέτουμε τον κιμά, τα 50 ml λάδι, το κρεμμύδι, τον μαϊντανό, το αυγό, αλατοπίπερο και ζυμώνουμε πολύ καλά. Πλάθουμε το μείγμα σε μακρόστενο ρολό.Έπειτα, το τυλίγουμε σε μια λαδόκολλα (φροντίζουμε να κλείσουμε τα ανοίγματα διπλώνοντας τις άκρες της λαδόκολλας κάτω από το ρολό).Το βάζουμε σε ένα σχετικά μικρό ταψί - δεν πρέπει να υπάρχει πολύς χώρος ελεύθερος ολόγυρα. Ψήνουμε για περίπου 30 λεπτά. Σε αυτό το διάστημα το ρολό θα έχει «δέσει» και θα μπορεί να κρατήσει το σχήμα του. Το ξεφουρνίζουμε, λοιπόν, και προσεκτικά για να μην καούμε (φορώντας ίσως γάντια φούρνου) και για να μη σπάσει, το ξετυλίγουμε από τη λαδόκολλα και το βάζουμε ξανά στο ταψί. Σε ένα μπολ ανακατεύουμε τα 70 ml λάδι, τη ντομάτα, το ξίδι, το σκόρδο και αλατοπίπερο. Περιχύνουμε το ρολό με την υποτυπώδη σάλτσα και το φουρνίζουμε πάλι. Ψήνουμε για άλλα 30 λεπτά ή μέχρι να δέσει κάπως η σάλτσα. Αφήνουμε το ρολό να ξεκουραστεί για 30 λεπτά προτού το σερβίρουμε σε φέτες με πατάτες τηγανητές ή ρύζι.
Αυγά,Κρεμμύδι,Μοσχαρίσιος κιμάς